O Μ. Αμπάς απορρίπτει διάλογο με την Χαμάς
ο Τόνυ Μπλέαρ ενδεχόμενος συντονιστής του Κουαρτέτου στη Μέση Ανατολή
Ο Παλαιστίνιος πρόεδρος Μαχμούντ Αμπάς δήλωσε ότι δεν σκοπεύει να συνδιαλλαγεί με την Χαμάς και καταδίκασε την εξτρεμιστική οργάνωση χαρακτηρίζοντας την «τρομοκράτες» που προσπάθησαν να τον δολοφονήσουν. Σε ομιλία του την Τετάρτη στη Ραμάλα, ο κ. Αμπάς κατήγγειλε την κατάληψη της Γάζας από την Χαμάς, ως πραξικοπηματική ενέργεια και χαρακτήρισε την οργάνωση «προδότες». Πάντως εκπρόσωπος της Χαμάς διέψευσε τους ισχυρισμούς του κ. Αμπάς. Επρόκειτο για την πρώτη ομιλία του κ. Αμπάς μετά την κατάληψη της Γάζας απ’ την Χαμάς. Πάντως η Φατάχ συνεχίζει να ελέγχει την Δυτική Όχθη. Στη Νέα Υόρκη, ο νέος συντονιστής των ΗΕ για τη Μέση Ανατολή, Μάικλ Γουίλλιαμς, χαρακτήρισε εντελώς απαράδεκτες τις επιθέσεις της Χαμάς σε βάρος των νόμιμων θεσμικών οργάνων του κ. Αμπάς και της Παλαιστινιακής Αρχής. Σε δηλώσεις του προς το Συμβούλιο Ασφάλειας ο κ. Γουίλλιαμς παρότρυνε επίσης το Ισραήλ και την διεθνή κοινότητα να αποστείλουν αμέσως πολιτική και οικονομική βοήθεια προς τον κ. Αμπάς και την Παλαιστινιακή κυβέρνηση. Στο μεταξύ, οι ΗΠΑ επικρότησαν την ιδέα διορισμού ειδικού απεσταλμένου του Κουαρτέτου για την ειρήνευση στη Μέση Ανατολή, για να τεθούν οι βάσεις για την δημιουργία ανεξάρτητου Παλαιστινιακού κράτους. Ο εκπρόσωπος του Στέητ Ντηπάρτμεντ, Σών Μακόρμακ, μίλησε με κολακευτικά λόγια την Τετάρτη για τον απερχόμενο Βρετανό πρωθυπουργό Τόνυ Μπλέαρ, λέγοντας ότι έχει τα προσόντα για μία τέτοια αποστολή. Όμως απέφυγε να δηλώσει αν η κυβέρνηση Μπούς έχει ζητήσει από τον κ. Μπλέαρ να αναλάβει τέτοια καθήκοντα από την επόμενη εβδομάδα, που λήγει η πρωθυπουργική του θητεία. Πιστεύεται ότι ο κ. Μπλέαρ θα αποδεχθεί την θέση αυτή, μετά τις 27 Ιουνίου και αρκετοί δημοσιογραφικοί οργανισμοί έχουν μεταδώσει ότι ο κ. Μπούς μίλησε μαζί του σχετικά με το θέμα. Πάντως, αξιωματούχοι του Λευκού Οίκου αρνήθηκαν να επιβεβαιώσουν, ή να διαψεύσουν την είδηση, όπως εξάλλου και το γραφείο του κ. Μπλέαρ.